Document ID: /roh_data/filtered/fineweb-2-filterrobots_roh.jsonl.gz/70092

Il Tribunal regiunal Malögia ha declerà Giusep Nay nunculpant da tuttas duas renfatschas, tant la disfamaziun (üble Nachrede) sco er la calumnia (Verleumdung) na sajan betg dadas a maun dal text en la brev da lectur.
Nay aveva laschà publitgar il schaner 2021 en la Posta Ladina ina brev da lectur en connex cun il cas Quadroni. Igl è vegnì ad ina procedura penala. Fatg il plant aveva il president dal Tribunal regiunal d'Engiadina Bassa – Val Müstair, Orlando Zegg.
En l'acta d'accusaziun aveva la Procura publica chantunala suttastritgà che Giusep Nay saja stà conscient che sias pretaisas en la brev sajan disfamaziun. E ch'el haja fatg pretaisas cun l'intenziun da discreditar il renum dal derschader regiunal d'Engiadina Bassa-Val Müstair, Orlando Zegg. Ils derschaders èn stads d'ina autra opiniun.
Co Stefan Metzger, l'advocat dad Orlando Zegg ha ditg a RTR, veglia el l'emprim discutar cun ses mandant sch'els acceptian la sentenzia u betg.